România, spor negativ al populației în luna martie 2024. România a înregistrat în martie un spor negativ al populaţiei (-8.982 de persoane). Trendul este similar cu cel consemnat în aceeaşi lună din 2023, când acesta a fost de minus 9.054 de persoane, arată datele publicate, vineri, de Institutul Naţional de Statistică (INS).
Potrivit statisticii oficiale citată de Agerpres, în intervalul analizat, numărul născuţilor-vii a fost mai mic cu 1.869 (-15,1%), iar numărul deceselor a scăzut cu 1.941 (-9,1%), în timp ce numărul copiilor cu vârsta sub un an care au decedat a fost cu 13 mai mic.
România, spor negativ al populației în luna martie 2024
La nivelul lunii martie 2024, sporul natural a fost negativ (-8.982 de persoane), acelaşi trend fiind consemnat şi în luna martie 2023 (de -9.054 de persoane).
Datele INS relevă faptul că, în funcţie de primele trei cauze principale de deces, în luna martie a acestui an, faţă de luna martie 2023, au scăzut cu 18,9% decesele cauzate de boli ale aparatului respirator, cu 9,5% decesele cauzate de boli ale aparatului circulator, respectiv cu 1,6% decesele având cauză principală tumorile.
Per total, în martie anul curent, în mediul urban s-a înregistrat decesul a 9.648 de persoane (5.008 persoane de sex masculin şi 4.640 persoane de sex feminin), iar în mediul rural decesul a 9.802 persoane (5.168 persoane de sex masculin şi 4.634 persoane de sex feminin). Faţă de aceeaşi lună din anul 2023, numărul deceselor înregistrate a scăzut cu 9,6% în mediul urban (-8,6% în cazul persoanelor de sex masculin şi -10,8% în cazul persoanelor de sex feminin) şi cu 8,5% în mediul rural (-8% în cazul persoanelor de sex masculin şi -9% în cazul persoanelor de sex feminin).
Totodată, în prima lună de primăvară din 2024, numărul căsătoriilor a fost cu 722 (+15,2%) mai mare decât cel înregistrat în aceeaşi lună din anul precedent.
Pe de altă parte, prin hotărâri judecătoreşti definitive şi prin acordul soţilor (pe cale administrativă sau prin procedură notarială), în acelaşi interval de comparativ, numărul divorţurilor a scăzut cu 160 (-7,5%).
Potrivit sursei citate, raportat de o lună la alta (martie 2024 vs februarie 2024), s-a înregistrat naşterea a 10.468 copii, în scădere cu 662 (-5,9%), în timp ce numărul deceselor a fost de 19.450, în scădere cu 7,7%.
Care sunt cele trei cauze de deces în rândul românilor
După cauza principală de deces, în luna martie a acestui an, la fel ca în luna precedentă, cele mai multe au fost pe fondul bolilor aparatului circulator (10.584 de persoane, reprezentând 54,4%), al tumorilor (3.829 persoane) şi a bolilor aparatului respirator (1.702 persoane).
De asemenea, la oficiile de stare civilă s-au raportat 5.484 de căsătorii, în martie 2024, în creştere cu 25,5% faţă de luna precedentă, iar prin hotărâri judecătoreşti definitive şi prin acordul soţilor au fost pronunţate cu 195 divorţuri (+10,9%).
Statistica evidenţiază faptul că, în perioada ianuarie 2023 – martie 2024, cel mai mare număr de căsătorii s-a consemnat în luna august a anului trecut (17.112), iar cel mai mic în ianuarie 2024, de 3.700.
sursa: agerpres.ro
Urmăriți Alba24.ro și pe Google News
Dacă ți-a plăcut articolul: